“หุ้นเอเชีย” เปิดลบตามดาวโจนส์ ผิดหวังงบแบงก์ “สหรัฐ” Q2 ต่ำคาด
“ตลาดหุ้นเอเชีย” เปิดลบตามดาวโจนส์ หลังตัวเลขงบไตรมาส 2/65 ของธนาคารสหรัฐต่ำกว่าคาด ขณะที่นักลงทุนจับตาจีนรายงานข้อมูลเศรษฐกิจรายการ รวมถึงตัวเลข GDP ไตรมาส 2/65

“ตลาดหุ้นเอเชีย” เปิดลบตามดาวโจนส์ หลังตัวเลขงบไตรมาส 2/65 ของธนาคารสหรัฐต่ำกว่าคาด ขณะที่นักลงทุนจับตาจีนรายงานข้อมูลเศรษฐกิจรายการ รวมถึงตัวเลข GDP ไตรมาส 2/65
15 ก.ค. 2565

ผู้สื่อข่าวรายงานว่า ตลาดหุ้นเอเชียเปิดร่วงลงตามทิศทางดัชนีดาวโจนส์ตลาดหุ้นนิวยอร์กที่ปิดลบในวันพฤหัสบดี (14 ก.ค.65) หลังจากธนาคารรายใหญ่ของสหรัฐเปิดเผยผลประกอบการที่น่าผิดหวัง ขณะเดียวกัน นักลงทุนยังจับตาจีนรายงานข้อมูลเศรษฐกิจหลายรายการในวันนี้ รวมถึงตัวเลขผลิตภัณฑ์มวลรวมภายในประเทศ (GDP) ประจำไตรมาส 2/65
ดัชนี NIKKEI 225 ตลาดหุ้นญี่ปุ่นเปิดวันนี้ที่ 26,736.08 จุด เพิ่มขึ้น 92.69 จุด หรือ +0.35%, ดัชนี HSI ตลาดหุ้นฮ่องกงเปิดวันนี้ที่ 20,522.11 จุด ลดลง 229.10 จุด หรือ -1.10% และดัชนี SSE Composite ตลาดหุ้นจีนเปิดวันนี้ที่ 3,281.74 จุด ลดลง 20.36 จุด หรือ -0.62%
ขณะที่นักลงทุนผิดหลังจากที่เจพีมอร์แกน เชส ซึ่งเป็นธนาคารขนาดใหญ่ที่สุดของสหรัฐเมื่อพิจารณาจากมูลค่าสินทรัพย์ เปิดเผยว่า ธนาคารมีกำไรในไตรมาส 2 ลดลง 28% สู่ระดับ 8.6 พันล้านดอลลาร์ หรือ 2.76 ดอลลาร์/หุ้น ซึ่งต่ำกว่าระดับ 1.19 หมื่นล้านดอลลาร์ หรือ 3.78 ดอลลาร์/หุ้นในช่วงเดียวกันของปีที่แล้ว เนื่องจากธนาคารต้องกันสำรองหนี้สูญจำนวน 428 ล้านดอลลาร์
ส่วนธนาคารมอร์แกน สแตนลีย์เปิดเผยว่า กำไรในไตรมาส 2 อยู่ที่ 2.4 พันล้านดอลลาร์ หรือ 1.39 ดอลลาร์/หุ้น ซึ่งต่ำกว่าระดับ 3.4 พันล้านดอลลาร์ หรือ 1.85 ดอลลาร์/หุ้นในช่วงเดียวกันของปีที่แล้ว โดยได้รับผลกระทบจากรายได้ที่อ่อนแอในธุรกิจวาณิชธนกิจ
นอกจากนี้ ตลาดยังจับตาข้อมูลเศรษฐกิจที่สำคัญหลายรายการของจีน อาทิ การผลิตภาคอุตสาหกรรมเดือนมิ.ย., ยอดค้าปลีกเดือนมิ.ย., อัตราว่างงานเดือนมิ.ย. รวมถึงผลิตภัณฑ์มวลรวมภายในประเทศ (GDP) ประจำไตรมาส 2/65 ของจีน
ทั้งนี้ สำนักข่าวรอยเตอร์เปิดเผยผลสำรวจนักวิเคราะห์คาดการณ์ว่า เศรษฐกิจจีนขยายตัวเพียง 1% ในไตรมาส 2 เมื่อเทียบรายปี โดยต่ำกว่าระดับ 4.8% ในไตรมาส 1 และเป็นการขยายตัวอ่อนแอที่สุดนับตั้งแต่ที่เศรษฐกิจหดตัวลง 6.9% ในไตรมาส 1/63 ซึ่งเป็นช่วงที่เริ่มมีการแพร่ระบาดของโควิด-19
ขณะเดียวกัน นักวิเคราะห์คาดว่าเศรษฐกิจจีนหดตัวลง 1.5% ในไตรมาส 2 เมื่อเทียบรายไตรมาส หลังจากที่มีการขยายตัว 1.3% ในไตรมาสแรก
สำหรับข้อมูลเศรษฐกิจสำคัญที่รายงานเมื่อคืนที่ผ่านมา กระทรวงแรงงานสหรัฐเปิดเผยตัวเลขผู้ยื่นขอสวัสดิการว่างงานครั้งแรกเพิ่มขึ้น 9,000 ราย สู่ระดับ 244,000 รายในสัปดาห์ที่แล้ว ซึ่งเป็นระดับสูงสุดนับตั้งแต่เดือนพ.ย.64 และสูงกว่าที่นักวิเคราะห์คาดการณ์ที่ระดับ 234,000 ราย